Evangeliese Christene oral, maar veral ook hier in Suid-Afrika, moet van jou verskil weens: (a) jou misleidende voorstelling van die NAR (Nuwe Apostoliese Reformasie) as ’n beweging wat “al die standaard klassieke stellings van die Christelike leer” onderskryf; (b) die valse verwagtings wat jy oor die openbaring van God se koninkryk skep deur, onder andere, ’n onbybelse vorm van strategiese geestelike oorlogvoering te gebruik; (c) omdat jy Bybelse profesieë oor die eindtyd heeltemal negeer; en (d) omdat jy ’n Christelike hervorming assosieer met die Onafhanklike Kerkbeweging in Afrika.
Jy maak op grond van die volgende stelling aanspraak op Christelike ortodoksie: “Ons handhaaf die basiese stellings van die Kerkhervorming: die gesag van die Skrif, regverdigmaking deur geloof, asook die priesterskap van alle gelowiges.” Indien dit waarlik die geval was, sou julle nie so swaar geleun het op nuwe openbarings deur sogenaamde “apostels” nie. In die Wikipedia-artikel, Five Solas, word Skrifgesag só verduidelik: “Sola Scriptura is die leerstelling dat die Bybel die enigste geïnspireerde en gesaghebbende Woord van God is, die enigste bron vir Christelike dogma, en dit is toeganklik vir almal – m.a.w. dit is duidelik en selfverklarend.”
Baie soos die pous in die RKK, huldig julle egter die siening dat apostels tot die Bybel mag toevoeg. Jy sê: “[God] openbaar ook nuwe dinge aan die profete”, en dat hierdie nuwe openbarings bykomstig tot die Bybel is. Hoe kan jy die laaste en baie ernstige waarskuwing in die Bybel aan almal wat die reël van Sola Scriptura minag, eenkant toe stoot? Die Here sê: “As iemand by hierdie dinge byvoeg, dan sal God oor hom die plae byvoeg waarvan in hierdie boek geskrywe is” (Op. 22:18; vgl. Deut. 4:2; Spr. 30:6).
Afgesien van die twyfelagtige nuwe openbarings aan sogenaamde apostels, kan die amp van apostels en profete in die tydperk ná die volle openbaring van God aan die mensdom deur sy Woord, ook bevraagteken word. Jy haal Efésiërs 4:11-12 as regverdiging vir hierdie ampte aan, maar dit het net op die vroeë kerk betrekking gehad toe die Here nog nie deur sy ten volle geopenbaarde Woord tot hulle gespreek het nie. Jy mag daarby baat om Harold W. Hoehner se kommentaar oor hierdie verse te lees in die Bible Knowledge Commentary: New Testament, (reds. John Walvoord & Roy Zuck; bl. 634-635). Hy sê onder andere:
Om in die huidige tyd ook sulke ampte in te stel, lei net na valse, buite-Bybelse openbarings, en dit laat valse hoop ontstaan oor die fisiese openbaring van ’n Christelike koninkryk op aarde tydens die kerkbedeling.
Die NAR lewer duidelike bewys van afwykings van die Bybelse beskrywing van die Christelike lewe, wat behels dat ons moet skyn soos ligte in ’n vinnig vervallende wêreld. Om deur die wêreld gehaat en vervolg te word, is nie die ondervinding van kragtelose Christene wat sonder ’n koninkryksvisie is nie, maar eerder die ervaring van toegewyde Christene wat in die krag van die Heilige Gees lewe en nie huiwer om die boosheid van ’n verdorwe wêreld en ’n misleide kerk aan te spreek nie. Diegene wat ’n situasie van hemel op aarde verwag, soos wat jy dit duidelik in jou artikel stel, is totaal in botsing met die Bybelse beskrywing van ’n vyandige wêreld waarin die kerk sy roeping tot reg aan die einde moet vervul.
Verskeie sulke pogings is al in Suid-Afrika uitgevoer, maar niks het verander nie. Daar is in werklikheid geen alternatief vir die harde werk deur predikers, sendelinge, asook gewone Christene, om die evangelie van verlossing aan ’n verloregaande wêreld te verkondig nie. Ons moet altyd geloof hê om resultate te verwag, maar ook besef dat die smal pad smal sal bly en dat die meeste mense op die breë pad sal volhard omdat hulle die duisternis liewer het as die lig.
’n Ander belangrike punt van kritiek teen die NAR is dat hulle Bybelse profesieë, veral dié oor die eindtyd, gladnie in ag neem nie en werklikheid probeer om dit verkeerd te bewys. Waarom neem die NAR nie sake in ag soos die toename in goddeloosheid, insluitend geestelike misleiding wat bevorder word deur valse profete wat groot tekens en wonders doen om selfs die uitverkorenes daarmee te mislei nie? Die klaarblyklike rede vir hulle stilswye hieroor is omdat die NAR die tekens en wonders deur valse profete aanvaar.
Verkondig jy die belofte van die wegraping aan gelowiges? Ek twyfel, want jy sê baie duidelik dat jy nie ’n negatiewe scenario vir die toekoms huldig wat in ’n groot verdrukking gaan eindig nie. Indien jy nie die feit van ’n verslegtende wêreld volkome erken nie, is jy nie alleen uit voeling met die Bybel nie, maar effektief besig om dit deur middel van buite-Bybelse openbarings te probeer oorskryf.
Wil jy nie ter wille van jouself, asook diegene wat jou navolg, jou posisie heroorweeg en na die Bybel terugkeer deur die reël van Sola Scriptura te eerbiedig nie? Die koninkrykshervormings wat jy in gedagte het, geld slegs ten opsigte van die komende bedeling van Christus se duisendjarige vrederyk op aarde – nie vir die kerkbedeling nie.
Net Christus kan die Antichris en sy valse profete vernietig en ook die duiwel bind sodat hy die nasies nie meer kan verlei nie. Dit sal egter eers in die dag van die Here gebeur, wat die tyd is wat vir goddelike oordele bepaal is. Op die oomblik is ons steeds in die tyd van genade wanneer die wat vuil is, vuiler sal word, terwyl die heiliges opgeroep word om heiliger te word (Op. 22:11).
Ek was baie verbaas om jou stelling te lees dat “die wortels van die NAR teruggaan na die begin van die beweging vir onafhanklike kerke in Afrika in 1900...” Hoe kan julle hoegenaamd daarop aanspraak maak om Bybels in leerstelling en gebruike te wees indien julle wortels teruggaan na ’n beweging wat duidelik kompromie met aspekte van Afrika se heidense kulture maak? ’n Mens hoef slegs die naam van hierdie beweging te Google om ’n rykdom van inligting oor hulle te verkry. In hulle artikel African Initiated Church sê Wikipedia die volgende oor hierdie beweging:
“’n African Initiated Church is enige van ’n aantal Christelike kerke wat onafhanklik in Afrika deur Afrikane gestig is, en nie deur sendelinge uit ’n ander kontinent nie. In hierdie kerke is daar ’n sinkretistiese verbintenis tussen die Christendom en een of meer gebruike uit die stamstelsel in Afrika.
“Gedurende die koloniale tydperk was baie van die swart bekeerlinge na die Christendom nie in staat om hulle eie geloof met dié van hulle kerkleiers te versoen nie, en het gevolglik van hulle moederkerke af weggebreek. Die redes vir hierdie afstigting was gewoonlik: polities, in ’n poging om blanke beheer vry te spring... of kultureel, in ’n poging om die Christelike geloof binne die verband van ’n Afrika lewens- en wêreld beskouing te akkommodeer.
“Sekere van die onafhanklike kerke in Afrika wat deur sterk leierskap gekenmerk word, word deur navorsers as Messiaans beskryf. ... Kerke wat as Messiaans beskou word, het ’n duidelike fokus op die krag en heiligheid van hulle leiers. Die volgelinge is daarvan oortuig dat sulke leiers van Christus se eienskappe besit. Kerke wat as Messiaans beskryf word, sluit die Zion Christian Church in met sy hoofkwartier in die Limpopo Provinsie van Suid-Afrika.” (Einde van aanhaling).
Uit my eie waarnemings kan ek hierdie bevindings bevestig. Indien enige vinnig groeiende kerkbeweging deur die NAR aanvaar word in sy poging om die hele wêreld te verteenwoordig, te verander en uiteindelik te regeer, dan word die deur wyd oopgemaak vir leerstellige kompromie en ook alle soorte valse profete – insluitend dié wat van ‘geestelike wysheid’ gebruik maak wat hoegenaamd nie Christelik is nie.
Daar is hopelik nog baie evangeliese Christene wat nie meelopers van die NAR is nie. Hierdie beweging is in ’n verkeerde rigting op pad en dit is gevaarlik om onder hulle navolgers getel te word.
Peter, die jare stap vir albei van ons aan. Dit is dalk nie meer baie lank voordat ons voor die regterstoel van Christus rekenskap van ons lewens sal moet gee nie. Ons sal beoordeel word volgens die beginsels van God se Woord soos wat Hy dit aan sy profete geopenbaar het. Die laaste een van hulle was Johannes, wat op die verlate eiland van Patmos sy gesigte oor die eindtyd gehad het. Alle Bybelse openbarings het in die jaar 95 n.C. geëindig, maar hulle is vandag nog net so toepaslik soos altyd.